आर्मी टिम च्याम्पियन
त्रिभुवन आर्मी क्लबले ६ स्वर्ण, २ रजत र ६ कांस्य पदक जित्दै प्रथम वीर गणेशमान सिंह राष्ट्रिय फेन्सिङ प्रतियोगितामा टिम च्याम्पियन ट्रफी जितेको छ ।
काठमाडौँ — त्रिभुवन आर्मी क्लबले ६ स्वर्ण, २ रजत र ६ कांस्य पदक जित्दै प्रथम वीर गणेशमान सिंह राष्ट्रिय फेन्सिङ प्रतियोगितामा टिम च्याम्पियन ट्रफी जितेको छ ।दोस्रो भएको एपीएफले ३ स्वर्ण, ५ रजत र ८ कांस्य जित्यो । वाग्मती प्रदेशले ३ स्वर्ण, ५ रजत र ३ कांस्य जित्दै तेस्रो स्थान हात पार्‍यो । वीर गणेशमान सिंह स्पोर्ट्स कमिटी र नेपाल फेन्सिङ संघको संयुक्त आयोजनामा भएको प्रतियोगिताको महिला फोइलतर्फ एपीएफकी मन्दिरा थापाले स्वर्ण जितिन् । उनले फाइनलमा चिरप्रतिद्वन्द्वी सेनाकी रमा सिंहलाई १५–१२ ले हराइन् । आर्मीकी मनीषा राई र वाग्मतीकी अञ्जु तामाङ तेस्रो भए ।पुरुषको टिम फोइलतर्फ आर्मीले स्वर्ण जित्यो । आर्मीले वाग्मतीलाई ४५–२९ स्कोरले हरायो । गण्डकी र एपीएफले कांस्य जिते । टिम महिला सावरमा आर्मीले स्वर्ण जित्यो । फाइनलमा आर्मीले एपीएफलाई ४५–३६ स्कोरले हराएर स्वर्ण जितेको हो । वाग्मती र गण्डकीले कांस्य जिते ।महिला टिम फोइलतर्फ एपीएफले वाग्मती प्रदेशलाई ४५–३६ अंकले हरायो । आर्मी र प्रदेश १ तेस्रो भए ।पुरुष इपी टिमतर्फ आर्मीले एपीएफलाई ४५–४० अंकले पराजित गर्दै स्वर्ण हात जित्यो । तेस्रो स्थानमा गण्डकी प्रदेश र प्रदेश १ रहे । पुरुष सावरतर्फ एपीएफले स्वर्ण जित्दा वाग्मतीले रजत पायो । एपीएफले वाग्मतीलाई ४५–३६ अंकले हराएर स्वर्ण जितेको हो । आर्मी र प्रदेश १ ले कांस्य प्राप्त गरे ।व्यक्तिगत स्पर्धातर्फ दुई स्वर्ण जितेका वाग्मती प्रदेशका खेलाडी ओमकार सिंहलाई नेपाल फेन्सिङ संघका महासचिव सुजनलाल श्रेष्ठले व्यक्तिगत १० हजारसहित सम्मान गरे । एपीएफका शेरसिंह ऐरीलाई भारतबाट आएका निर्णायक सन्तोष पाण्डे र विशाल रावले खेल सामग्री प्रदान गर्दै सम्मान गरे । प्रतियोगितामा गण्डकी प्रदेशबाट सबैभन्दा कम उमेरकी खेलाडी (११ वर्ष) प्रतीक्षा रानाले सहभागिता जनाएकी थिइन् । उनले सिनियर प्रतिस्पर्धामा दुई खेल जितिन् ।